Prepadnutie chaty na Veľkom boku

Prepadnutie chaty na Veľkom boku bola úspešnou protipartizánskou akciou nemeckej Abwehrgruppe 218 známej pod menom „Edelweiss“. Jednotka dňa 26. decembra 1944 prepadla horské chaty na Homôľke a Veľkom boku v Nízkych Tatrách obsadené partizánmi brigád Jánošík a Gottwald, povstaleckými vojakmi a príslušníkmi styčných misií západných Spojencov v Slovenskom národnom povstaní.. Pri prepade boli chaty vypálené, partizáni vytlačení a jednotka Edelweiss zajala príslušníkov misií OSS pod vedením poručíka Jamesa Holt Greena a SOE majora Johna Sehmera, ako aj povstaleckého stot. Jána Staneka.

 Predohra 
Americká misia OSS poručíka Holta Greena bola vysadená 17. septembra 1944 na povstaleckom letisku Tri Duby. Deň po pristátí americkej misie zoskočila padákmi na povstalecké územie štvorčlenná britská misia majora SOE Johna Sehmera.

V čase rozpadu organizovaného povstaleckého odporu sa pod Kráľovou hoľou 29. októbra pridala k partizánom 2. a 3. oddielu brigády Jánošík skupina jednej ženy a 4 amerických a anglických dôstojníkov z misie OSS poručíka Holta Greena. Američania prostredníctvom partizánskej vysielačky nadviazali spojenie so základňou v Taliansku. V nasledujúcich dňoch k partizánom prišli ďalší americkí a anglickí dôstojníci, medzi ktorými boli aj americký poručík James Holt Green a anglický poručík Robert Brown.

26. novembra sa partizáni brigády Jánošík presunuli na turistickú chatu na Veľkom boku. V chate sídlil v tom čase aj veliteľ partizánskej brigády Gottwald Kvitinskij s 30 partizánmi. Americkobritské misie, stot. Stanek a dvaja vojaci sa pre nedostatok miesta usídlili na opustenej chatke medzi Polomkou a Veľkým bokom na Homôľke. Misie žiadali rádiotelegraficky o zhodenie zásob a partizáni niekoľkokrát zapálili vatry na Homôľke, no americké lietadlá sa pre hmlu nad Alpami vracali bez úspechu na základňu v Taliansku.
24. decembra pri návrate zo Štedrovečernej akcie komisár brigády Gottwald Vojtech Kraut varoval osadenstvo chaty na Homôľke a vyzval na postavenie stráží.

 Prepad 
Dňa 26. decembra vykonali nemecké jednotky vrátane skupiny Edelweiss neočakávaný prepad partizánov na Veľkom boku. 400 mužov vybavených lyžami a mínometmi cestou narazilo na chatu na Homôľke, na ktorú zaútočili a streľbou zranili stot. Staneka. Unikol len jeden zranený vojak, ktorý sa cez okno odplazil do lesa a následne podal partizánom správu. Americká a britská misia sa vzdala bez boja.

Nemecké jednotky postupovali ďalej na Veľký bok, kde bolo v tom čase na chate asi 20 partizánov (zvyšok bol na bojových akciách). Volaním v ruštine a čudnými uniformami zmiatli časť partizánov. Partizáni Jozef Oravec, Eugen Weiss a Hans Koger vykročili napriek zákazu veliteľa Kvitinského v ústrety prišelcom a následne boli zajatí. Matúš Hronec a Vojtech Kraut spustili paľbu a podarilo sa im chvíľu nepriateľa zadržať. Partizáni pred Nemcami ustúpili do lesa. Nemecké jednotky následne chatu na Veľkom boku vypálili aj s partizánskymi zásobami.

 Dohra 
Zhodou okolností sa 26. decembra podarilo americkým letcom zhodenie zásob. Z 36 nákladných padákov partizáni našli neskôr 20 necelých kusov.

Partizánska rozviedka 2. oddielu brigády Jánošík pod velením Jozefa Vetošku v Beňuši zistila, že pozície partizánov prezradil nemeckej Abwehrgruppe 218 Bandy Göndör, syn mäsiara a krčmára z Beňuša. Partizánom sa ho podarilo zabiť pri prepade auta v Bujakove 5. januára 1945, kde zahynul aj major wehrmachtu, strážca a vodič.

Po porážke na Veľkom boku sa 2. a 3. oddiel brigády Jánošík presunul do Ráztockej doliny a po ďalších presunoch sa 1. februára 1945 pri Liptovskej Tepličke spojil s Červenou armádou.

Príslušníci americkej a britskej vojenskej misie vrátane poručíka Greena boli po zajatí uväznení v koncentračnom tábore Mauthausen, kde boli 26. januára 1945 Nemcami zavraždení. James Holt Green bol posmrtne vyznamenaný oceneniami Purpurové srdce, Distinguished Service Cross a medailou vojnového zajatca.

Stot. Stanek bol väznený v Banskej Bystrici a Bratislave. 18. januára 1945 bol prevezený do Berlína a následne do zajateckých táborov v Nemecku. 30. apríla 1945 bol vyslobodený talianskymi partizánmi v južnom Tirolsku.

Vypálená turistická chata na Veľkom boku nebola po vojne obnovená.

 Referencie 

Veľký bok
Kategória:Česko-slovenský odboj počas druhej svetovej vojny
Kategória:26. december
Kategória:1944 na Slovensku
Kategória:Bitky v 1944